Gennadiy Kalinkin. Gennadiy Gavrilovich Kalinkin (1934-yil 6-avgust, Kabakovsk, Sverdlovsk viloyati, RSFSR, SSSR – 2020-yil 5-sentabr, Voljsk, Mariy El, Rossiya) – sovet va rus shoiri, jurnalist, muharrir, oʻqituvchi, Jurnalistlar uyushmasi, SSSR va Rossiya Yozuvchilar uyushmasi aʼzosi. Voljskdagi (Mariy El) „Zelyonaya lampa“ adabiy birlashmasini yaratish tashabbuskori va rahbari (1996-yildan). Mariy El Respublikasida xizmat koʻrsatgan madaniyat xodimi (1992). Voljsk (Mariy El) faxriy fuqarosi (2002). 1974-yildan KPSS aʼzosi. Biografiyasi. Gennadiy 1934-yil 6-avgustda Sverdlovsk viloyati Serov shahrida ishchi oilasida tugʻilgan. Kalinkin 1935-yilda ota-onasi bilan Tatar Avtonom Sovet Sotsialistik Respublikasining Zelenodolsk shahriga koʻchib oʻtgan va 1953-yilda u yerdagi 1-sonli oʻrta maktabni tugatgan. 1958-yilda Qozon davlat universitetining tarix-filologiya fakultetini tamomlagan. Universitetni tugatgach Mariy Respublikasiga kelgan va u yerda 1958-1962-yillarda "Voljskaya pravda" gazetasi tahririyatida adabiy xodim boʻlib ishlagan. 1969-yildan – radioeshittirish muharriri, adabiy hamkor, „Mariskiy bumajnik“ (Mariy qogʻoz fabrikasi) gazetasi muharriri. Sovet armiyasi saflarida zahiradagi kapitan boʻlib xizmat qilgan. Adabiy faoliyati. Gennadiy Gavrilovich 1970-yillardan boshlab Mariy Avtonom Sovet Sotsialistik Respublikasi Yozuvchilar uyushmasi tomonidan muntazam ravishda oʻtkazib kelinadigan yosh yozuvchilarning „Adabiy kuz“ seminarlari va uchrashuvlarida bir necha bor qatnashgan. Shoirning sheʼrlari jamoaviy toʻplamlarda, shu jumladan Moskvada, markaziy jurnallarda („Priroda i chelovek“, „Moskva“), „Drujba“ almanaxi va „Mariyskaya pravda“ gazetasining deyarli barcha sonlarida nashr etilgan. 1981-yilda „Otkrovennost“ nomli birinchi sheʼrlar kitobini nashr ettirgan . Kalinkin 200 dan ortiq maqola va insholar muallifi. Oʻzining baʼzi gazeta-jurnallardagi maqolalariga G. Kanin taxallusi bilan imzo chekkan.